Severin From

Martin Severin Janus From (født 8. april 1828 i Nakskov, død 6. mai 1895 i København) var en dansk sjakkspiller. Severin From ble omkring 1860-tallet ansett for å være Danmarks sterkeste sjakkspiller; i dag huskes han som opphavsmannen til Froms gambit (1. f4 e5).

Oppvekst og skolegang 
From vokste opp i fattige kår i Nakskov, hvor hans far var murersvenn. Han klarte seg godt i skolen og ønsket etter sin konfirmasjon i 1842 brennende å bli dikter. Han forlot en læreplass innen for handel og fikk i stedet forskjellig skrivearbeid. 

I 1845 oppsøkte den 17-årige From H.C. Andersen i København, og denne formidlede kontakt til konferenseråd Jonas Collin – Andersens egen mesen. Når From slett ikke er nevnt i Andersens dagbøker, skyldes det at dikteren ennå på 1840-tallet kun førte dagbok, når han var på reise. Derimot omtales From i korrespondansen mellom Andersen og Jonas Collin, og i utgaven av denne (se nedenfor) har Helge Topsøe-Jensen i sin kommentar (bind 3, side 147f) utførlig beskrevet Froms livsløp. 

Collin hjalp først med å skaffe midler til forskjellig privatundervisning i Nakskov og sørget i 1846 for opptagelse på Nykøbing Katedralskole i Nykøbing Falster. Men From forlot skolen allerede etter det første år for å reise til København, hvor han fikk forefaldende arbeide.

Soldat 
I 1849 meldte han seg som frivillig til treårskrigen, hvor han deltok i slaget ved Fredericia 6. juli 1849. Etter at det var sluttet våpenhvile, ble han hjemsendt i august samme år.

Forretningskarriere 
I 1850 fikk han arbeid som kontorist i Frederiksværk, og i 1851 reiste han igjen til København, hvor han ble ansatt i Rigsdagens Bureau. I 1853 fikk han fast arbeid som assistent i fengselsvesenet, hvor han ble resten av sitt liv. Han endte som fengselsinspektør ved kvinnefengslet Christianshavns Straffeanstalt, en post han ble utnevnt til i 1890. I 1891 ble han ridder av Dannebrogordenen.

Sjakkspiller 
I København lærte From å kjenne Københavns den gang sterkeste sjakkspiller, Magnus Oscar Møllerstrøm sannsynligvis mens de begge arbeidet i Rigsdagen. From lærte å spille sjakk av Møllerstrøm og kom forholdsvis hurtig til å overgå sin læremester. From spilte dristig angrepsspill, og hans styrke lå i åpne spill, hvor offiserene riktig kunne utfolde seg, mens han var mindre god til spill med posisjonelle og lukkede stillinger. Han var heller ikke noen stor sjakkteoretiker.

Åpningen Froms gambit ble kjent gjennom en artikkel i det tyske tidsskrift Schachzeitung, juli-august 1862, med et referat av et parti mellom Møllerstrøm (hvit) og From (svart):
 1. f4, e5 2. fxe5, d6 3. exd6, Lxd6 4. Sf3, Sh6 5. e4, Sg4 6. g3, Sxh2 7. Txh2, Lxg3+ 8 Ke2, Lxh2 9. Sxh2, f5 10. Lg2, fxe4 11. Lxe4, Dh4 12. Dh1, 0-0 13. Ld5+, Kh8 14. Dg1, Dh5+, 15. Lf3, Txf3 16. Sxf3, Lg4 17. d3, Sc6 18. Lf4, Tf8 19. Lg3, Txf3 20. Ke1, Dh6 21. Sc3, Sb4 oppgitt.

I 1865 var From medstifter av Københavns Skakforening som i dag er Danmarks eldste sjakklubb, og han ble valgt til klubbens første formann, en post han bestred inntil 1873.

From deltok, visstnok som den første danske noensinne, i en internasjonal sjakkturnering, som ble avholdt i forbindelse med verdensutstillingen i Paris i 1867. Her spilte han blant annet mot (og tapte til) den første sjakkverdensmester, Wilhelm Steinitz.

I løpet av 1870-tallet trakk han seg gradvis tilbake fra sjakklivet. Hans posisjon som Københavns (og Danmarks) beste sjakkspiller ble overtatt av Søren Anton Sørensen.

From døde 6. mai 1895 etter lengre tids sykdom. Han ble begravet på Vestre Kirkegård i København.

Litteratur 
 H.C. Andersen, Brevveksling med Jonas Collin den Ældre og andre Medlemmer af det Collinske Hus, udg. af H. Topsøe-Jensen, 3 bind, 1945–1948 (bind 3: kommentar og registre).
 Claus Olsen, Skakspilleren Severin From 1828-95, 1997. ISBN 87-986632-0-8.

Eksterne lenker 
 
 chessgames.com har en del partier av From, de fleste fra sjakkturneringen i Paris, 1867.

Danske sjakkspillere
Dannebrogordenen
Personer fra Nakskov
Fødsler i 1828
Dødsfall i 1895